Illum, il-Kummissjoni qieset l-isforz fiskali addizzjonali mħabbar din il-ġimgħa mill-awtoritajiet Taljani u kkonkludiet li kien sforz sostanzjali biżżejjed biex ma tipproponix lill-Kunsill il-ftuħ ta' Proċedura ta' Defiċit Eċċessiv (PDE) għan-nuqqas ta' konformità tal-Italja mal-kriterju tad-dejn f'dan l-istadju. Valdis Dombrovskis, il-Viċi President għall-Euro u d-Djalogu Soċjali, responsabbli wkoll mill-Istabbiltà Finanzjarja, mis-Servizzi Finanzjarji u mill-Unjoni tas-Swieq Kapitali, qal: “Jiena nilqa' l-azzjonijiet meħuda mill-gvern Taljan biex jiżgura eżitu aħjar tal-baġit fl-2019. L-iżgurar ta' finanzi pubbliċi sodi huwa l-bażi tal-fiduċja u tat-tkabbir. Ir-rispett tal-impenn biex jitħejja l-baġit għall-2020 f'konformità mar-regoli fiskali tal-UE u b'hekk tiġi evitata aktar inċertezza se jkun importanti f'dan il-kuntest.” Pierre Moscovici, il-Kummissarju għall-Affarijiet Ekonomiċi u Finanzjarji, it-Tassazzjoni u d-Dwana, qal: “L-għan tal-Patt ta' Stabbiltà u Tkabbir mhuwiex li jikkastiga jew jissanzjona lil xi ħadd; huwa li jiżgura li l-gvernijiet isegwu finanzi pubbliċi sodi u jikkoreġu l-problemi malajr meta dawn jokkorru. Ninsab kuntent ninnota li dan seħħ illum. Il-gvern Taljan wieġeb għas-sinjal tal-Kummissjoni xahar ilu li l-Proċedura ta' Defiċit Eċċessiv kienet iġġustifikata billi adotta pakkett sod ta' miżuri li jiżguraw konformità wiesgħa mal-Patt. Aħna se nimmonitorjaw l-implimentazzjoni ta' dawn il-miżuri fit-tieni nofs tas-sena. Barra minn hekk, aħna lesti li niżguraw li l-abbozz tal-baġit għall-2020 li għandu jiġi ppreżentat din il-ħarifa jkun konformi mal-Patt. Ma għandi l-ebda dubju li se naħdem bla xkiel f'dan il-kuntest mal-Kummissjoni li jmiss.” Fil-5 ta' Ġunju 2019, il-Kummissjoni vvalutat fir-rapport tagħha skont l-Artikolu 126(3) tat-Trattat, il-fatturi li wasslu għall-ksur mill-Italja tal-parametru referenzjarju tad-dejn fl-2018. Ir-rapport eżamina l-eżitu baġitarju tal-Italja fl-2018 u t-tbassir fiskali għall-2019 u l-2020 u kkonkluda li l-PDE kienet iġġustifikata. Din il-konklużjoni kienet appoġġata mill-Kumitat Ekonomiku u Finanzjarji fl-opinjoni tiegħu li ġiet adottata fil-11 ta' Ġunju 2019. L-Istati Membri stiednu wkoll lill-Italja biex “tieħu l-miżuri meħtieġa biex tiżgura l-konformità mad-dispożizzjonijiet tal-Patt ta' Stabbiltà u Tkabbir skont il-proċess tal-PDE”, u żiedu li “elementi ulterjuri li jistgħu jitressqu mill-Italja jistgħu jiġu kkunsidrati mill-Kummissjoni u mill-Kumitat”. Fl-1 ta' Lulju, il-gvern Taljan adotta l-baġit ta' nofs is-sena tiegħu għall-2019 kif ukoll digriet amministrattiv, li jinkludu korrezzjoni għall-2019 li tammonta għal €7.6 biljun jew 0.42% tal-PDG f'termini nominali. Riżultat ta' dan, id-defiċit nominali tal-Italja huwa mistenni li jilħaq 2.04% tal-PDG fl-2019 (meta mqabbel mat-2.5% fit-tbassir tar-rebbiegħa tal-Kummissjoni għall-2019), li kienet il-mira stabbilita fil-baġit tal-2019 kif adottat mill-Parlament Taljan. Il-korrezzjoni f'termini strutturali hija ftit akbar u tammonta għal €8.2 biljun jew 0.45% tal-PDG, li jwassal għal titjib fil-bilanċ strutturali ta' madwar 0.2% tal-PDG (meta mqabbel ma' deterjorament ta' 0.2 % fit-tbassir tar-rebbiegħa tal-Kummissjoni għall-2019). Id-differenza meta mqabbla mal-ammont nominali hija dovuta għal dħul ta' darba aktar baxx milli mistenni minn amnestija tat-taxxa ta' madwar €0.6 biljun, li jaggrava l-mira fiskali f'termini nominali iżda mhux f'termini struttrurali. Dawn iċ-ċifri ma jqisux il-flessibilità ta' 0.18% mogħtija proviżorjament lill-Italja għal “avvenimenti mhux tas-soltu” relatata mal-kollass tal-Pont Morandi u mar-riskji idroġeoloġiċi, li se jeħtieġ li jiġu kkonfermati ex-post abbażi tad-data tal-eżitu għall-2019. Filwaqt li jitqiesu d-dispożizzjonijiet adottati fl-1 ta' Lulju, l-Italja hija mistennija tkun ġeneralment konformi mal-isforz meħtieġ taħt il-parti preventiva tal-Patt ta' Stabbiltà u Tkabbir (PST) fl-2019, li jnaqqas id-distakk ta' 0.3% tal-PDG stmat abbażi tat-tbassir tar-rebbiegħa tal-Kummissjoni. Barra minn hekk, l-isforz fiskali addizzjonali mogħti mill-gvern għall-2019 huwa tali li jikkumpensa parzjalment ukoll għad-deterjorament fil-bilanċ strutturali rreġistrat fl-2018. Fl-aħħar nett, fir-rigward tal-2020, il-gvern Taljan tenna l-impenn tiegħu biex jikseb titjib strutturali f'konformità mar-rekwiżiti tal-PST, b'mod partikolari permezz ta' rieżami ġdid tal-infiq u reviżjoni tan-nefqiet tat-taxxa, kif ukoll tbassir aħjar, li jibbaża fuq l-assunzjoni li ma jkunx hemm tibdil fil-politika, li jirrifletti x-xejriet favorevoli osservati sa issa fl-2019. Din l-informazzjoni ġiet stabbilita f'ittra mibgħuta fit-2 ta' Lulju lill-Kummissjoni mill-Prim Ministru Giuseppe Conte, u mill-Ministru tal-Ekonomija u l-Finanzi, Giovanni Tria. Il-passi li jmiss Il-Kummissjoni se tkompli tissorvelja l-implimentazzjoni effettiva ta' dan il-pakkett. Se tagħmel monitoraġġ mill-qrib tal-eżekuzzjoni tal-baġit tal-2019 u se tivvaluta l-konformità tal-abbozz ta' pjan baġitarju tal-2020 mal-Patt ta' Stabbiltà u Tkabbir. Barra minn hekk, il-progress fir-rigward tar-riformi strutturali fir-rakkomandazzjonijiet speċifiċi għall-pajjiż se jkun ta' importanza biex jiżgura aktar tkabbir u b'hekk jikkontribwixxi għal tnaqqis fil-proporzjon tad-dejn għall-PDG. Il-Kummissjoni se tivvaluta l-implimentazzjoni ta' dawn ir-riformi fil-kuntest tas-Semestru Ewropew. Sfond Il-PST hija l-‘parti korrettiva' tal-Patt ta' Stabbiltà u Tkabbir u hija mfassla biex tissalvagwardja r-rekwiżit stipulat fit-Trattat li l-Istati Membri għandhom jevitaw livelli eċċessivi ta' defiċit u dejn. Il-bażi għall-attivazzjoni tal-PDE hija defiċit tal-gvern ġenerali li jaqbeż it-3 % tal-PDG, u/jew livell ta' dejn ogħla minn 60 % tal-PDG u li ma jonqosx b'mod suffiċjenti lejn dak il-livell. Attwalment, l-ebda Stat Membru ma jinsab fil-parti korrettiva tal-Patt, wara l-ħruġ ta' Spanja f'Ġunju 2019. Għal aktar informazzjoni Komunikazzjoni “The 2019 Spring Round of Fiscal Surveillance for Italy” (Ċiklu tar-Rebbiegħa tal-2019 ta' Sorveljanza Baġitarja tal-Italja) Rapport dwar l-Italja skont l-Artikolu 126(3) (5 ta' Ġunju 2019) Stqarrija għall-istampa: Tbassir Ekonomiku għar-Rebbiegħa 2019: Stqarrija għall-istampa: Il-Pakkett tas-Semestru Ewropew tar-Rebbiegħa 2019: Artikolu 126 tat-Trattat dwar il-Funzjonament tal-UE (TFUE) Il-Patt ta' Stabbiltà u Tkabbir Proċedura ta' Defiċit Eċċessiv Segwi lill-Viċi President Dombrovskis fuq Twitter: @VDombrovskis Segwi lill-Kummissarju Moscovici fuq Twitter: @pierremoscovici Segwi lil DĠ ECFIN fuq Twitter: @ecfin